Man oorleef toe bakkie onder trok beland(Foto: Netcare 911) ŉ Motoris is ernstig beseer nadat die bakkie wat hy bestuur het Maandagoggend tydens ŉ padongeluk onder ŉ wipbakvragmotor beland het. Shawn Herbst, woordvoerder van Netcare 911, sê paramedici is om 10:00 na die ongelukstoneel op die R103 tussen Cato Ridge en Camperdown in KwaZulu-Natal ontbied. “Volgens mense op die toneel het die bestuurder van die vragmotor, wat nat sand vervoer het, om ŉ draai beheer verloor wat daartoe gelei het dat die vragmotor gerol en die klein bakkie vermorsel het,” het Herbst gesê. “Die bestuurder van die vragmotor het ongedeerd daarvan afgekom, maar die bestuurder van die bakkie het ernstige beserings opgedoen.” Volgens Herbst is die bakkiebestuurder, vermoedelik in sy 30’s, met meganiese toerusting uit die wrak van die bakkie gesny en op die toneel gestabiliseer. Hy is daarna per helikopter na ŉ hospitaal geneem. Die polisie was op die toneel en sal die voorval ondersoek.